
           การวิจัยกึ่งทดลอง (Quasi-experimental research) ครั้งนี้ มีวัตถุประสงค์เพื่อเปรียบเทียบระยะเวลาการหย่าเครื่องช่วยหายใจ อัตราความสำเร็จของการหย่าเครื่องช่วยหายใจ และอุบัติการณ์ภาวะแทรกซ้อนหลังการหย่าเครื่องช่วยหายใจ ระหว่างกลุ่มที่ใช้แนวทางการหย่าเครื่องช่วยหายใจกับกลุ่มที่ได้รับการดูแลตามปกติ กลุ่มตัวอย่างคือทารกแรกเกิดที่ใส่ท่อช่วยหายใจและใช้เครื่องช่วยหายใจในหอผู้ป่วยหนักทารกแรกเกิด โรงพยาบาลศรีสะเกษ จำนวน 56 ราย คัดเลือกแบบเฉพาะเจาะจงตามเกณฑ์ที่กำหนด ระยะเวลาศึกษาตั้งแต่วันที่ 1 พฤศจิกายน 2568 ถึงวันที่ 30 เมษายน 2569  เครื่องมือที่ใช้ในการวิจัยประกอบด้วยแบบประเมินและแบบบันทึก 6 ส่วน ได้แก่ ข้อมูลทั่วไปของทารก เกณฑ์ประเมินความพร้อมในการเริ่มหย่าเครื่องช่วยหายใจ รูปแบบการหย่าเครื่องช่วยหายใจ เกณฑ์การถอดท่อหลอดลมคอ การประเมินความสามารถในการหายใจภายหลังถอดท่อหลอดลมคอ และแบบบันทึกภาวะแทรกซ้อนหลังการหย่าเครื่องช่วยหายใจ ซึ่งผ่านการตรวจสอบความตรงจากผู้เชี่ยวชาญ วิเคราะห์ข้อมูลด้วยสถิติพรรณนา ได้แก่ จำนวน ร้อยละ ค่าเฉลี่ย ส่วนเบี่ยงเบนมาตรฐาน และสถิติอนุมาน ได้แก่ Independent t-test และ Fisher’s Exact Test
ผลการวิจัยพบว่า ระยะเวลาการหย่าเครื่องช่วยหายใจระหว่างกลุ่มที่ใช้แนวทางและกลุ่มที่ได้รับการดูแลตามปกติไม่แตกต่างกันทางสถิติ (p = 0.843) โดยมีระยะเวลาเฉลี่ย 3.15 และ 3.04 วัน ตามลำดับ อัตราความสำเร็จของการหย่าเครื่องช่วยหายใจไม่แตกต่างกันทางสถิติ (p > 0.05) แม้ว่ากลุ่มที่ใช้แนวทางจะมีแนวโน้มประสบความสำเร็จมากกว่าและไม่พบการหย่าเครื่องช่วยหายใจล้มเหลว สำหรับภาวะแทรกซ้อนหลังการหย่าเครื่องช่วยหายใจ พบว่า กลุ่มที่ใช้แนวทางมีอุบัติการณ์ภาวะแทรกซ้อนต่ำกว่า โดยเฉพาะภาวะหยุดหายใจ (Apnea) และภาวะออกซิเจนในเลือดต่ำ (Desaturation) ซึ่งลดลงอย่างมีนัยสำคัญทางสถิติ (p = 0.001 และ p = 0.008 ตามลำดับ)
สรุปได้ว่า แนวทางการหย่าเครื่องช่วยหายใจในทารกแรกเกิดวิกฤต แม้ไม่ส่งผลต่อระยะเวลาการหย่าเครื่องช่วยหายใจและอัตราความสำเร็จอย่างมีนัยสำคัญทางสถิติ แต่สามารถช่วยลดภาวะแทรกซ้อนบางประการหลังการหย่าเครื่องช่วยหายใจได้ จึงอาจเป็นแนวทางที่ช่วยส่งเสริมคุณภาพและความปลอดภัยในการดูแลผู้ป่วยทารกแรกเกิดวิกฤต

